তালাবন্ধ ফ্ল্যাটে আচমকা আগুন! ভিতরে আটকে পড়েছিল চার বছর বয়সি পোষ্য। ধোঁয়ায় ছটফট করতে থাকা কুকুরটিকে দমকলকর্মীদের সাহায্যে উদ্ধার করে অক্সিজেন দিয়ে প্রাণ বাঁচালেন পড়শি তথা শোভাবাজার রাজপরিবারের স্বপন দেব!
শোভাবাজারের রাজা নবকৃষ্ণ স্ট্রিটের বাসিন্দা অরুণ দাসের পোষ্যের নাম রিও। গোল্ডেন রিট্রিভার। বুধবার বিকেল পৌনে ৪টে নাগাদ তাকে রেখে ফ্ল্যাট তালাবন্ধ করে বেরিয়েছিলেন অরুণ। আচমকাই ফ্ল্যাটে আগুন লাগে। খবর পেয়ে অন্যদের নিয়ে ছুটে আসেন স্বপন। জানা যায়, ভিতরে আটকে পড়েছে রিও। দমকলকর্মীরা যখন দরজা ভেঙে কুকুরটিকে বার করে আনেন, তখন সে প্রায় নিথর। দ্রুত পোষ্যটিকে নিজের ফ্ল্যাটে নিয়ে আসেন সত্তরোর্ধ্ব স্বপন। নাকে গুঁজে দেন অক্সিজেনের নল। মিনিট কুড়ি পরে শ্বাস নিতে শুরু করে কুকুরটি। অরুণকে সঙ্গে নিয়ে নিজের গাড়িতে রিও’কে বেলগাছিয়ার পশু হাসপাতালে নিয়ে যান স্বপন। ইমার্জেন্সিতে ভর্তি করে স্যালাইন এবং ইনজেকশন দেওয়া হয়। তবে নিশ্বাস নিতে এখনও সমস্যা হচ্ছে। 
স্বপন বলেন, ‘‘আগুনের খবর পেয়ে ছুটে গিয়ে দেখি, উঠোন ধোয়ার পাইপ থেকে জল দেওয়া হচ্ছে। জানতে পারি, ভিতরে একটি পোষ্য আটকে পড়েছে। মাথায় বাজ পড়ে আমার! দমকলে খবর দিই।’’ তাঁর কথায়, ‘‘দমকল কর্মীরা এবং ওই ফ্ল্যাটের মালিক প্রায় একসঙ্গেই আসেন। উনি কোনওদিকে দৃকপাত না করে ‘মাগো, আমার মা’ বলতে বলতে আগুনের মধ্যে ঢুকে পোষ্যকে উদ্ধার করতে যাচ্ছিলেন। কোনওমতে ওঁকে নিরস্ত করি।’’
প্রত্যক্ষদর্শী বাবুল সোনকার বলেন, ‘‘কুকুরটির নিশ্বাস প্রায় পড়ছিল না। শুধু স্বপনবাবুই লক্ষ্য করেন, পেট নড়ছে। এরপরই ওকে নিজের ঘরে নিয়ে যান।’’ গত বছর গুরুতর অসুস্থ হয়ে পড়েছিলেন স্বপন। তখনই কেনা হয়েছিল অক্সিজেন সিলিন্ডার। সেটিই প্রাণ বাঁচালো রিও’র।
দামোদর ভ্যালি কর্পোরেশনের অবসরপ্রাপ্ত আধিকারিক অরুণ বলেন, ‘‘রিও আমার বড্ড প্রিয়। স্বপনবাবুর জন্যই ওকে ফিরে পেলাম।’’ আর স্বপনের কথায়, ‘‘ফেসবুকে রিও’র খবর পোস্ট করার পর হাজার হাজার মানুষ ওর খবর জানতে চাইছেন। পোষ্যদের মানুষ এতটা ভালবাসে! ’’